Author: Muráňová Hana
Last saved by: Jozef Jurkovič
Company: MSVVaSSR

Návrh
Z Á K O N
z ................. 2012
o Fonde na podporu vzdelávania

Národná rada Slovenskej republiky sa uzniesla na tomto zákone:

§ 1
Predmet úpravy
Tento zákon upravuje zriadenie, postavenie, hospodárenie a činnosť Fondu na podporu vzdelávania.
§ 2
(1) Zriaďuje sa Fond na podporu vzdelávania (ďalej len „fond“) ako neštátny účelový fond.
(2) Fond je právnická osoba so sídlom v Bratislave, ktorá sa zapisuje do obchodného registra.
(3) Hlavnou činnosťou fondu je poskytovanie pôžičiek podľa § 11 a 15. Na poskytovanie pôžičiek podľa tohto zákona  sa nevyžaduje povolenie podľa osobitného zákona.)

) Napríklad zákon č. 455/1991 Zb. o živnostenskom podnikaní (živnostenský zákon) v znení neskorších predpisov.

 (4) Činnosť fondu upravuje štatút fondu a organizáciu fondu upravuje organizačný poriadok fondu.

§ 3
Orgány fondu
(1) Orgánmi fondu sú
a) rada fondu, 
b) riaditeľ fondu a
c) dozorná rada.

(2) Funkcia člena rady fondu je nezlučiteľná s funkciou člena dozornej rady.
(3) Zamestnanec fondu nesmie byť členom rady fondu ani členom dozornej rady. 
(4) Za každý rok výkonu funkcie člena v rade fondu a v dozornej rade patrí členovi ročná odmena najviac do výšky priemernej mesačnej mzdy zamestnanca v hospodárstve Slovenskej republiky zistenej Štatistickým úradom Slovenskej republiky za predchádzajúci kalendárny rok; výšku odmeny, podmienky vzniku nároku a termín vyplatenia odmeny upraví vnútorný predpis fondu, ktorý schvaľuje rada fondu.

(5) Fond uverejňuje vyplatené odmeny vo výročnej správe fondu.

(6) Za výkon funkcie v rade fondu a v dozornej rade patrí členovi náhrada preukázaných výdavkov vzniknutých pri výkone funkcie podľa osobitného predpisu.)

) Zákon č. 283/2002 Z. z. o cestovných náhradách v znení neskorších predpisov.

(7) Nárok na odmenu člena rady fondu a člena dozornej rady podľa odseku 4 nevzniká, ak jej poberanie zakazuje osobitný predpis.)

) Napríklad § 61 ods. 7 zákona č. 400/2009 Z. z. o štátnej službe a o zmene niektorých predpisov.

(8) Člen rady fondu a člen dozornej rady fondu nesmie vstupovať do zmluvných vzťahov s fondom, poskytovať mu služby, žiadať o poskytnutie pôžičky podľa tohto zákona, ani sprostredkúvať pre seba, inú fyzickú osobu alebo právnickú osobu obchodný kontakt s fondom.

§ 4
Rada fondu
(1) Rada fondu je najvyšším orgánom fondu a riadi jeho činnosť.
(2) Rada fondu má piatich členov, z ktorých 
     a) troch členov vymenúva a odvoláva minister školstva, vedy, výskumu a športu Slovenskej republiky ( ďalej len „minister“) a
     b) dvoch členov vymenúva a odvoláva Študentská rada vysokých škôl.

(3) Za člena rady fondu môže byť vymenovaná fyzická osoba, ktorá má ukončené vysokoškolské vzdelanie, spôsobilosť na právne úkony v plnom rozsahu a je bezúhonná. 

(4) Na účely tohto zákona sa fyzická osoba považuje za bezúhonnú, ak nebola právoplatne odsúdená za úmyselný trestný čin. Bezúhonnosť sa preukazuje výpisom z registra trestov, ktorý nesmie byť starší ako tri mesiace. U cudzinca sa preukazuje dokladom vydaným orgánom verejnej moci na to oprávneným v príslušnom štáte, ktorý obsahom zodpovedá dokladu vydaným v Slovenskej republike; takýto doklad nesmie byť starší ako tri mesiace od jeho vydania a musí byť predložený spolu s úradne osvedčeným prekladom do štátneho jazyka.
 
(5) Minister vymenúva
a) jedného člena rady fondu zo štátnych  zamestnancov Ministerstva školstva, vedy, výskumu a športu Slovenskej republiky (ďalej len „ministerstvo“) a
b) dvoch členov rady fondu z návrhov predložených odborovými organizáciami, ktoré zastupujú pedagogických zamestnancov a z návrhov predložených  právnickými osobami, ktoré zastupujú zriaďovateľov škôl..

(6) Ministerstvo oznámi možnosť predkladania návrhov podľa odseku 5 písm. b) na svojom webovom sídle najmenej v lehote 60 dní pred skončením funkčného obdobia  člena rady fondu. Ak zanikne  funkcia člena rady fondu podľa odseku 10, ministerstvo oznámi možnosť predkladania týchto návrhov do piatich dní odo dňa, kedy sa ministerstvo o tejto skutočnosti dozvie. Súčasťou návrhu je súhlas navrhnutej osoby s jej vymenovaním do rady fondu, životopis a preukázanie splnenia podmienok podľa odseku 3.

(7) Funkčné obdobie člena rady fondu je dvojročné; začína plynúť dňom nasledujúcim po dni, v ktorom skončilo členstvo člena rady fondu v predchádzajúcom funkčnom období.
(8) Do funkcie môže byť člen rady fondu vymenovaný najviac na tri po sebe nasledujúce funkčné obdobia. 
(9) Členstvo v rade fondu je nezastupiteľné.
(10) Výkon funkcie člena rady fondu skončí uplynutím jeho funkčného obdobia. Pred uplynutím funkčného obdobia výkon funkcie člena rady fondu zanikne 
      a) vzdaním sa funkcie člena rady fondu,
      b) odvolaním  z funkcie člena rady fondu; odvolanie sa oznamuje aj riaditeľovi fondu spolu s uvedením dôvodu podľa odseku 12 do desiatich pracovných dní od tejto skutočnosti,
      c) smrťou alebo vyhlásením člena rady fondu za mŕtveho) alebo

) § 7 ods. 2 Občianskeho zákonníka.

      d) skončením štátnozamestnaneckého pomeru s ministerstvom, ak ide o zamestnanca ministerstva vymenovaného podľa odseku 5 písm. a).

(11) Člen rady fondu písomne oznámi vzdanie sa funkcie člena rady fondu riaditeľovi fondu, ktorý o tom bezodkladne informuje toho, kto člena rady fondu vymenoval. Funkcia člena rady fondu zaniká dňom, ktorý nasleduje po dni doručenia oznámenia o vzdaní sa funkcie člena rady fondu. 

(12) Minister alebo Študentská rada vysokých škôl odvolá člena rady fondu, ktorého vymenoval, ak   
      a) bol právoplatne odsúdený za úmyselný trestný čin,
      b) bol právoplatne pozbavený spôsobilosti na právne úkony alebo jeho spôsobilosť na právne úkony bola obmedzená,
      c) riadne nevykonáva svoju funkciu člena rady fondu podľa štatútu fondu alebo
      d) z iných závažných dôvodov, najmä v prípade konania, ktoré vyvoláva alebo je spôsobilé vyvolať dôvodné pochybnosti o osobnostných, morálnych alebo odborných predpokladoch na výkon jeho funkcie. 

(13) Nového člena rady fondu do funkcie vymenúva osoba podľa odseku 2 do 40 dní od zániku funkcie člena rady fondu. Funkčné obdobie nového člena rady fondu trvá do konca funkčného obdobia člena, ktorému funkcia  zanikla podľa odseku 10.

(14) Rada fondu volí zo svojich členov predsedu rady fondu. 

(15) Rada fondu je schopná uznášať sa, ak je na jej zasadnutí prítomná nadpolovičná väčšina všetkých jej členov. Na prijatie rozhodnutia rady fondu je potrebný súhlas nadpolovičnej väčšiny všetkých jej členov. Na prijatie štatútu fondu, rokovacieho poriadku rady fondu a organizačného poriadku fondu je potrebný súhlas štvorpätinovej väčšiny všetkých členov rady fondu.

(16) Do obchodného registra sa okrem údajov ustanovených osobitným predpisom zapisuje aj  meno, priezvisko, rodné číslo, trvalý pobyt a dátum narodenia člena rady fondu s uvedením dňa vzniku jeho členstva v rade fondu a po jeho skončení deň skončenia členstva v rade fondu.

§ 5
Pôsobnosť rady fondu
(1) Do pôsobnosti rady fondu patrí 
a) schvaľovanie pôžičiek,  
b) voľba a odvolanie predsedu rady fondu, 
c) schvaľovanie štatútu fondu, rokovacieho poriadku rady fondu, organizačného poriadku rady fondu a iných vnútorných predpisov fondu, ak ich schvaľovanie nepatrí do pôsobnosti iných orgánov fondu,
d) vymenovanie a odvolanie riaditeľa fondu a určenie jeho mzdy podľa osobitného predpisu,)

) Zákonník práce.

e) schvaľovanie rozpočtu fondu,
f) schvaľovanie výročnej správy fondu,
g) schvaľovanie stratégie rozvoja fondu a udržateľnosti činností fondu,
h) schvaľovanie ročnej účtovnej závierky fondu overenej audítorom,)

) § 19 zákona č. 431/2002 Z. z. o účtovníctve v znení neskorších predpisov.

i) rozhodovanie o žiadosti o odpustenie dlhu alebo jeho časti,
j) rozhodovanie o odklade splátok pôžičky a o predĺžení lehoty splatnosti pôžičky, ak na odklad  splátok pôžičky nie je zákonný nárok,
k) vyjadrovanie sa k iným otázkam, ktoré sa dotýkajú činnosti fondu,
l) vyjadrovanie sa k ďalším otázkam, ktoré do pôsobnosti fondu zveruje zákon alebo vnútorné predpisy fondu.

(2) Rada fondu môže podľa odseku 1 písm. i) schváliť odpustenie dlhu alebo jeho časti, ak by vymáhanie jeho splatenia nebolo hospodárne podľa vnútorného predpisu fondu.

§ 6
Riaditeľ fondu
(1) Riaditeľ fondu je štatutárnym orgánom fondu, ktorý koná v mene fondu vo všetkých veciach, ak nie sú týmto zákonom alebo vnútorným predpisom fondu vyhradené rade fondu alebo dozornej rade. 

(2) Riaditeľ fondu je zamestnancom fondu.

(3) Riaditeľ fondu zodpovedá za 
a) zostavenie návrhu rozpočtu fondu a hospodárenie fondu podľa schváleného rozpočtu,
b) vypracovanie ročnej účtovnej závierky fondu a jej predloženie rade fondu a dozornej rade,
c) vypracovanie návrhu výročnej správy  fondu za kalendárny rok a jej predloženie rade fondu a dozornej rade, 
d) riadne vedenie účtovníctva fondu,)

) Zákon č. 431/2002 Z. z. v znení neskorších predpisov.

e) vykonanie opatrení na odstránenie zistených nedostatkov v hospodárení a v činnosti fondu,
f) plnenie rozhodnutí rady fondu,
g) vypracovanie návrhov vnútorných predpisov fondu, 
h) vydávanie vnútorných predpisov fondu, ak ich schválenie nie je v pôsobnosti iného orgánu fondu, 
i) uzatváranie  zmlúv o pôžičke s osobami, ktoré splnili podmienky podľa tohto zákona,
j) kontrolu dodržiavania zmluvných podmienok počas platnosti zmluvy o pôžičke,
k) zabezpečovanie vymáhania pohľadávok fondu,
l) vypracovanie stratégie rozvoja fondu a udržateľnosti činností fondu,
m) za podanie návrhu na zápis údajov do obchodného registra, návrhu na zápis zmeny zapísaných údajov a návrhu na výmaz údajov v obchodnom registri,
n) ďalšie otázky, ktoré do pôsobnosti fondu zveruje zákon alebo vnútorné predpisy fondu.

(4) Riaditeľ fondu zodpovedá za svoju činnosť rade fondu. 

(5) Ak fond nemá riaditeľa, poverí rada fondu niektorého zamestnanca fondu výkonom funkcie riaditeľa fondu do vymenovania riaditeľa fondu.

§7
Výberové konanie na riaditeľa fondu

(1) Riaditeľa fondu vymenúva rada fondu na základe výsledkov výberového konania. Oznam o vyhlásení výberového konania uverejní fond najneskôr 60 dní pred uskutočnením výberového konania na svojom webovom sídle. Výberové konanie vyhlási fond najneskôr pätnásť dní odo dňa, od ktorého fond nemá riaditeľa.

(2) Za riaditeľa fondu môže byť radou fondu vymenovaná fyzická osoba, ktorá 

a) sa prihlásila do výberového konania na funkciu riaditeľa fondu (ďalej len „kandidát“), 
b) má ukončené vysokoškolské vzdelanie druhého stupňa, 
c) je bezúhonná podľa § 4 ods. 4,
d) je spôsobilá na právne úkony v plnom rozsahu a
e) má minimálne päť rokov praxe v riadiacej pozícii.

(3) K prihláške kandidát  prikladá

a)  kópiu dokladu o najvyššom dosiahnutom vzdelaní,
b) písomné čestné vyhlásenie o spôsobilosti na právne úkony v plnom rozsahu, 
c) výpis z registra trestov nie starší ako tri mesiace,
d) profesijný štruktúrovaný životopis a motivačný list,
f) stratégiu rozvoja fondu a 
g) ďalšie doklady uvedené v ozname o vyhlásená výberového konania.

(4) Po uplynutí lehoty na predkladanie žiadostí o zaradenie do výberového konania posúdi rada fondu predložené žiadosti kandidátov z formálneho a obsahového hľadiska; kandidátov, ktorý spĺňajú podmienky podľa odseku 2 a 3 pozve rada fondu na osobný pohovor.

(5) Rada fondu vymenuje za riaditeľa fondu kandidáta, ktorý získal najlepšie hodnotenie na základe výsledkov výberového konania po dohodnutí pracovných podmienok.  

(6) Podrobnosti o hodnotení kandidátov na funkciu riaditeľa fondu, hodnotiacich kritériách a ich váhe pri hodnotení  upraví vnútorný predpis fondu, ktorý schvaľuje rada fondu na návrh predsedu rady fondu.

§ 8
Dozorná rada
(1) Dozorná rada je kontrolným orgánom fondu.
(2) Dozorná rada má troch členov, ktorých vymenúva a odvoláva minister.  
(3) Za člena rady fondu môže byť vymenovaná fyzická osoba, ktorá má ukončené vysokoškolské vzdelanie, spôsobilosť na právne úkony v plnom rozsahu a je bezúhonná.
(4) Funkčné obdobie člena dozornej rady je trojročné. Do funkcie môže byť člen dozornej rady vymenovaný najviac na dve po sebe nasledujúce funkčné obdobia. Členstvo v dozornej rade  je nezastupiteľné.
(5) Výkon funkcie člena dozornej rady skončí uplynutím jeho funkčného obdobia. Pred uplynutím funkčného obdobia výkon funkcie člena dozornej rady zanikne 

a) vzdaním sa funkcie člena dozornej rady,
b) smrťou alebo vyhlásením člena dozornej rady za mŕtveho4) alebo    
c) odvolaním z funkcie člena dozornej rady; odvolanie sa oznamuje aj riaditeľovi fondu spolu s uvedením dôvodu podľa § 4 ods. 12 do desiatich pracovných dní od tejto skutočnosti.

(5) Člen dozornej rady písomne oznámi vzdanie sa funkcie člena dozornej rady ministrovi. Funkcia člena dozornej rady zaniká dňom, ktorý nasleduje po dni doručenia oznámenia o vzdaní sa funkcie člena dozornej rady. 

(6) Minister  odvolá člena dozornej rady z dôvodov uvedených v § 4 ods. 12.

(7) Nového člena dozornej rady do funkcie vymenúva minister  do 30 dní od zániku funkcie člena dozornej rady. Funkčné obdobie nového člena dozornej rady trvá do konca funkčného obdobia člena, ktorému funkcia  zanikla podľa odseku 5.
 
(8) Dozorná rada 
a) volí zo svojich členov predsedu dozornej rady, 
b) schvaľuje rokovací poriadok dozornej rady,
c) kontroluje hospodárenie fondu, 
d) určuje audítora na overovanie účtovnej závierky fondu,
e) vyjadruje sa k výročnej správe fondu a svoje stanovisko predkladá rade fondu a
f) vyhotovuje správu o stave fondu podľa odseku 10.

(9) Členovia dozornej rady sú oprávnení zisťovať stav a spôsob hospodárenia fondu, najmä nazerať do dokladov a záznamov týkajúcich sa hospodárenia fondu a požadovať vysvetlenia od zamestnancov fondu a od členov rady fondu.

(10) Dozorná rada vypracúva najmenej raz ročne správu  o stave fondu na základe vykonaných kontrol..  Správa o stave fondu je súčasťou výročnej správy fondu.

(11) Dozorná rada oznamuje zistenia porušenia všeobecne záväzných právnych predpisov alebo vnútorných predpisov fondu do desiatich pracovných dní od ich zistenia rade fondu, ministerstvu a Študentskej rade vysokých škôl. 

§ 9
Zdroje fondu
Zdrojmi fondu sú

a) splátky pôžičiek poskytnutých z fondu,
b) úroky z prostriedkov fondu uložených v Štátnej pokladnici,
c) úroky z poskytnutých pôžičiek,
d) sankcie za porušenie zmluvných podmienok,
e) poplatky a náhrady podľa podmienok fondu určených v zmluve o pôžičke,
f) dotácie zo štátneho rozpočtu,)

) § 8a zákona č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov.

g) dary a príspevky od tuzemských a zahraničných právnických osôb a fyzických osôb,
h) prostriedky poskytnuté z Fondu národného majetku Slovenskej republiky a 
i) iné príjmy.

§ 10
Hospodárenie s prostriedkami fondu
(1) Fond hospodári podľa schváleného rozpočtu, ktorý zverejňuje na svojom webovom sídle v lehote piatich pracovných dní od jeho schválenia.
(2) Za hospodárenie s prostriedkami fondu zodpovedá riaditeľ fondu.
(3) Prostriedky fondu možno použiť na
a) poskytovanie pôžičiek a 
b) správu fondu.

(4) Prostriedky fondu vedie fond v Štátnej pokladnici.

(5) Prostriedky na správu fondu sa vedú oddelene od prostriedkov na poskytovanie pôžičiek.
(6) Prostriedky určené na poskytovanie pôžičiek podľa § 11, výnosy z nich, splátky týchto pôžičiek a úrokov z nich, nie je možné použiť na poskytovanie pôžičiek podľa § 15.
(7) Prostriedky určené na poskytovanie pôžičiek podľa § 15, výnosy z nich, splátky týchto pôžičiek a úrokov z nich, nie je možné použiť na poskytovanie pôžičiek podľa § 11.
(8) Fond môže za úhradu vykonávať činnosti slúžiace na účinnejšie využitie ľudských zdrojov a majetku fondu. Náklady na tieto činnosti sú hradené z výnosov z nich a získané  prostriedky používa fond na vykonávanie svojej  hlavnej činnosti.
(9) Náklady na správu fondu vrátane miezd zamestnancov fondu nesmú prekročiť 3,5 percenta ročne z nesplatenej istiny pôžičiek a príslušenstva poskytnutých fondom podľa stavu k 31. decembru predchádzajúceho roka. Do nákladov na správu fondu sa na tento účel nezapočítavajú náklady na daň z príjmu a náklady na zníženie istiny podľa § 17 ods. 3.
(10) Ročnú závierku fondu overuje audítor.
(11) Hospodárenie fondu podlieha kontrole Najvyššieho kontrolného úradu.)

) § 2 ods. 1 zákona Národnej rady Slovenskej republiky č. 39/1993 Z. z.  Najvyššom kontrolnom úrade Slovenskej republiky  v znení neskorších predpisov.

Pôžička pre študentov
§ 11
(1) O pôžičku pre študentov z prostriedkov fondu môže požiadať 
a) študent vysokej školy) alebo

) § 69 zákona č. 131/2002 Z. z.  o vysokých školách a o zmene a doplnení niektorých zákonov.

b) fyzická osoba, ktorej štúdium je podľa rozhodnutia ministerstva) svojím obsahom a úrovňou postavené na úroveň štúdia na vysokej škole v Slovenskej republike. 

) § 10 ods. 5 zákona č. 461/2003 Z. z. o sociálnom poistení.

(2) Osoba podľa odseku 1 (ďalej len „študent“) na účely tohto zákona musí mať trvalý pobyt v Slovenskej republike) alebo byť v postavení Slováka žijúceho v zahraničí.)

) §  3 zákona Národnej rady Slovenskej republiky č. 253/1998 Z. z.  o hlásení pobytu občanov Slovenskej republiky a registri obyvateľov Slovenskej republiky v znení neskorších predpisov. 
§ 63 ods. 2 zákona č. 404/2011 Z. z. o pobyte cudzincova o zmene a doplnení niektorých zákonov

) Zákon č. 474/2005 Z. z. o Slovákoch žijúcich v zahraničí a o zmene a doplnení niektorých zákonov v znení neskorších predpisov.

§ 12
Žiadosť o pôžičku

(1) Fond poskytne pôžičku študentovi na základe žiadosti o pôžičku, ak spĺňa podmienky ustanovené týmto zákonom.
(2) Fond poskytuje pôžičky do vyčerpania finančných prostriedkov fondu určených na pôžičky pre študentov.
(3) Ak fond nemá dostatok finančných prostriedkov na poskytnutie pôžičiek všetkým študentom, ktorí podali žiadosť o pôžičku podľa odseku 5 alebo 6, fond prednostne poskytne pôžičku v nasledujúcom poradí študentovi, ktorý
a) mal v predchádzajúcom akademickom roku alebo má v aktuálnom akademickom roku priznané sociálne štipendium) alebo je poberateľom dávky v hmotnej núdzi a príspevkov k dávke v hmotnej núdzi,)

) § 96 zákona č. 131/2002 Z. z. v znení neskorších predpisov.

)  Zákon č. 599/2003 Z. z. o pomoci v hmotnej núdzi a o zmene a doplnení niektorých zákonov v znení neskorších predpisov.

b) je študentom so špecifickou potrebou,)

) § 100 zákona č. 131/2002 Z. z. v znení neskorších predpisov.

c) študuje v dennej forme štúdia,
d) dosahuje lepšie študijné výsledky ako iní študenti,
e) je nezaopatreným dieťaťom,) 

)  § 9 ods. 1 zákona č. 461/2003 Z. z. v znení neskorších predpisov.

f) má štyri alebo viac detí alebo pochádza zo štyroch alebo viac detí,
g) doposiaľ ešte nemal poskytnutú pôžičku na štúdium rovnakého stupňa.

(4) Študijné výsledky sa posudzujú podľa váženého študijného priemeru známok, ktoré študent dosiahol v roku štúdia predchádzajúcemu roku, v ktorom sa poskytuje pôžička za podmienky, že má vykonané všetky skúšky predpísané študijným poriadkom do podania žiadosti o pôžičku; to platí primerane aj pri štúdiu v zahraničí. U študentov v prvom roku štúdia a v prvom stupni sa posudzuje priemer známok z maturitného vysvedčenia. 
(5) Žiadosť o poskytnutie pôžičky sa doručuje fondu do 31. októbra akademického roka, ) v ktorom sa pôžička poskytuje.

) § 61 ods. 1 zákona č. 131/2002 Z. z.

(6) Ak prostriedky fondu nie sú vyčerpané, fond informuje o možnosti dodatočného poskytnutia pôžičky a o dodatočnej lehote na podanie žiadosti o pôžičku na svojom webovom sídle.
§13
Poskytnutie pôžičky

(1) Fond môže poskytnúť pôžičku študentovi v jednom akademickom roku len raz. 
(2) Fond poskytne študentovi pôžičku najviac počas šiestich akademických rokov; akademické roky nemusia po sebe nasledovať.
(3) Ak má študent uzavretú s fondom zmluvu o pôžičke pre študentov a rada fondu mu schváli ďalšiu pôžičku, uzavrie s ním novú zmluvu, ktorou sa zruší predchádzajúca zmluva; istina pôžičky pozostáva z výšky nesplatenej časti istiny podľa zrušenej zmluvy a poskytnutej pôžičky na základe novej žiadosti študenta. Nesplatené úroky podľa zrušenej zmluvy sa stávajú nesplatenými úrokmi podľa novej zmluvy.
(4) Uzavretím zmluvy o pôžičke sa študent stáva dlžníkom fondu.
§14
Splatnosť pôžičky

(1) Lehotu splatnosti pôžičky možno dohodnúť najviac na desať rokov. 
(2) Rada fondu môže rozhodnúť o predĺžení lehoty splatnosti len na základe odôvodnenej žiadosti dlžníka, najviac však na 20 rokov; rozhodnutie  rada fondu odôvodňuje. 
(3) Dlžník fondu podľa § 13 ods. 4 má nárok na odklad splátok
a) ak je študentom študijného programu na vysokej škole alebo rovnocenného štúdia v zahraničí, a neukončil vysokoškolské vzdelanie druhého stupňa,
b) počas šiestich mesiacoch od riadneho skončenia vysokoškolského vzdelávania v prvom stupni,)

) § 65 zákona č. 131/2002 Z. z.

c) počas dvoch mesiacoch od riadneho skončenia vysokoškolského vzdelávania v druhom stupni, prerušenia štúdia alebo od iného skončenia štúdia,) alebo

) § 66 zákona č. 131/2002 Z. z. v znení zákona č. 363/2007 Z. z.

d) počas trvania materskej dovolenky alebo rodičovskej dovolenky, ak dlžník do jedného mesiaca od prerušenia štúdia oznámi fondu, že je na materskej dovolenke alebo rodičovskej dovolenke; odklad splátok je možný celkovo najviac na päť rokov.
(4) Počas odkladu splátok podľa odseku 3 lehota splatnosti neplynie.
(5) Podmienky uplatnenia odkladu splátok podľa odseku 3 sa upraví  zmluva o pôžičke.

Pôžička pre pedagógov
§ 15
(1) O pôžičku pre pedagógov  z prostriedkov fondu môže požiadať
a) pedagogický zamestnanec,)

) § 3 ods. 1 zákona č. 317/2009 Z. z. o pedagogických zamestnancoch a odborných zamestnancoch a o zmene a doplnení niektorých zákonov.

b) odborný zamestnanec) alebo

) § 4 ods. 1 zákona č. 317/2009 Z. z.

c) študent doktorandského študijného programu v dennej forme štúdia.

(2) Fond poskytne pôžičku osobe podľa odseku 1 (ďalej len „pedagóg“) na základe jeho žiadosti, ak spĺňa podmienky ustanovené týmto zákonom.
(3) Fond poskytuje pôžičky do vyčerpania finančných prostriedkov fondu určených na pôžičky pre pedagógov.
(4) Ak fond nemá dostatok finančných prostriedkov na poskytnutie pôžičiek pre všetkých pedagógov, ktorí požiadali o pôžičku podľa odsekov 5 alebo 6, pôžička bude prednostne poskytnutá v nasledujúcom poradí pedagógovi, ktorý
a) doposiaľ nemal poskytnutú pôžičku pre pedagógov, 
b) riadne skončil vysokoškolské štúdium druhého stupňa v posledných piatich rokoch, okrem študentov doktorandského študijného programu,
c) vykonáva pedagogickú činnosť alebo odbornú činnosť na ustanovený týždenný pracovný čas,
d) vykonal dizertačnú skúšku, ak ide o študenta doktorandského študijného programu,
e) je osobou uznanou za invalidnú podľa osobitného predpisu,^16) 
f) má manžela alebo manželku, ktorý alebo ktorá je tiež pedagógom.

(5) Žiadosť o poskytnutie pôžičky sa doručuje fondu do 30. septembra kalendárneho roka, v ktorom sa posudzuje žiadosť o pôžičku. 
(6) Ak prostriedky fondu nie sú vyčerpané, fond informuje o možnosti dodatočného poskytnutia pôžičky a o dodatočnej lehote na podanie žiadosti o pôžičku na svojom webovom sídle.
§ 16
Poskytnutie pôžičky

(1) Pôžičku pre pedagógov možno poskytnúť z prostriedkov fondu opakovane; celková istina poskytnutých pôžičiek pre jedného pedagóga nesmie presiahnuť sumu 30 000 eur.
(2) Fond môže poskytnúť pôžičku pedagógovi v jednom školskom roku len raz. 
(3) Fond poskytne pedagógovi pôžičku len do výšky, ktorej splátka nepresiahne jednu tretinu  jeho čistého funkčného platu) alebo doktorandského štipendia) pedagóga v mesiaci, v ktorom podal žiadosť o pôžičku. 

) § 29 ods. 3 zákona č. 553/2003 Z. z. o odmeňovaní niektorých zamestnancov pri výkone práce vo verejnom záujme a o zmene a doplnení niektorých zákonov.

) § 54 ods. 18 zákona č. 131/2002 Z. z. v znení neskorších predpisov.

(4) Uzavretím zmluvy o pôžičke sa pedagóg stáva dlžníkom fondu.
§ 17
Splatnosť pôžičky

 (1) Lehotu splatnosti pôžičky možno dohodnúť najviac na 15 rokov.
(2) Rada fondu môže rozhodnúť o predĺžení lehoty splatnosti len na základe  žiadosti dlžníka, najviac však na 20 rokov; rozhodnutie rada fondu odôvodňuje.
(3) Ak dlžník podľa § 16 ods. 4 preukáže výkon pedagogickej činnosti) na ustanovený týždenný pracovný čas po dobu najmenej päť rokov od poskytnutia pôžičky pre pedagógov, nesplatená istina pôžičky sa zníži o jednu päťdesiatinu. Istina pôžičky sa v ďalšom období znižuje o ďalšiu päťdesiatinu za každý ďalší preukázaný rok výkonu pedagogickej činnosti na ustanovený týždenný pracovný čas.

) § 3 ods. 2 zákona č. 317/2009 Z. z.

(4) Do času odpracovaných rokov na uplatnenie nároku podľa odseku 3 sa započítava čas trvalej invalidity.^16) Do času odpracovaných rokov na uplatnenie nároku podľa odseku 3 sa nezapočítava trvanie materskej dovolenky a rodičovskej dovolenky.
(5) Ak dlžník fondu podľa § 16 ods. 4, prestane byť pedagógom, je povinný túto skutočnosť oznámiť fondu v lehote 30 dní od vzniku tejto skutočnosti.
(6) Ak dlžník podľa odseku 5 nepreukáže fondu, že je opäť pedagógom v lehote šiestich mesiacov odo dňa, kedy prestal byť pedagógom,  alebo že je vysokoškolským učiteľom,) úroková sadzba pôžičky pre pedagógov sa mu zvýši o štyri percentuálne body ročne od prvého dňa kalendárneho mesiaca nasledujúceho po uplynutí tejto lehoty.

) § 75 zákona č. 131/2002 Z. z. v znení neskorších predpisov.

(7) Úroková sadzba podľa odseku 6 sa zníži o štyri percentuálne body od nasledujúceho mesiaca po mesiaci, v ktorom dlžník preukáže, že sa opätovne stal pedagógom, ktorý už nie je v skúšobnej dobe.
(8) Dlžník fondu podľa § 16 ods. 4 môže splatiť pôžičku a úroky alebo ich časť predčasne bez úhrady úrokov, poplatkov alebo iných nákladov  v súvislosti s predčasným splatením pôžičky alebo jej časti.
Spoločné ustanovenia
§ 18

(1) Fond zverejňuje objem prostriedkov určených na pôžičky dva mesiace pred termínom predkladania žiadostí v roku, v ktorom sa podávajú žiadosti o pôžičku na svojom webovom sídle.  
(2) Na získanie pôžičky z fondu nie je právny nárok.
(3) Fond upraví vo vnútornom predpise postup pre poskytovanie pôžičiek, najmä
a) konkrétne podmienky poskytovania pôžičiek, maximálnu výšku pôžičky, požiadavky na zabezpečenie pôžičky, vzor žiadosti vrátane jej povinných príloh,
b) vzor zmluvy o poskytnutí pôžičky schválený radou fondu,
c) sadzbu poplatkov spojených s poskytnutím a splácaním pôžičky,
d) pravidlá na posudzovanie žiadostí a na zoraďovanie osôb, ktoré podali žiadosť o pôžičku podľa tohto zákona.
 
(4) Lehota na rozhodnutie o žiadosti o poskytnutie pôžičky je 60 dní odo dňa uplynutia lehoty na podanie žiadosti o pôžičku.
(5) Osobe, ktorej bolo poskytnutie pôžičky schválené, fond zašle návrh zmluvy  a vyzve ju, aby návrh zmluvy podpísala a zaslala fondu späť. Ak sa podpísaná zmluva nedoručí fondu späť do 30 dní od doručenia návrhu zmluvy, považuje sa zmluva za neplatnú.
 (6) Pôžička sa poukazuje na účet dlžníka fondu vedený v banke alebo pobočke zahraničnej banky, ktorý dlžník fondu uviedol v zmluve o pôžičke, jednorazovo do 14 dní od nadobudnutia účinnosti zmluvy o pôžičke.
(7) Lehota splatnosti pôžičky začína plynúť prvým dňom mesiaca nasledujúceho po mesiaci, v ktorom bola pôžička poskytnutá.
(8) Fond zverejňuje na svojom webovom sídle do 90 dní od termínu na podanie žiadosti o pôžičku zoznam schválených pôžičiek, ktorý musí obsahovať meno a priezvisko dlžníka fondu, dlžnú sumu, lehotu splatnosti a dátum uzavretia zmluvy a menný zoznam osôb, ktorým fond pôžičku neposkytne.
 (9) Pri ručení za pôžičku môže byť ručiteľom len osoba so spôsobilosťou na právne úkony v plnom rozsahu a s trvalým pobytom v Slovenskej republike, ktorá má v čase ručenia pracovný pomer na neurčitý čas alebo iný preukázateľný pravidelný zdroj príjmu.
(10)Úroková sadzba pôžičky podľa § 11 a 15 je priemerná ročná úroková sadzba výnosov slovenského štátneho dlhopisu so splatnosťou desať rokov za predchádzajúci kalendárny rok. Úroková sadzba pôžičky sa mení k 1. februáru bežného roka.
(11) Fond zvýši úrokovú sadzbu pôžičky o dva percentuálne body dlžníkovi fondu, ktorý
a) sa oneskoril so splácaním pôžičky poskytnutej fondom o viac ako dve splátky alebo
b) inak závažne porušil ustanovenia zmluvy.

(12) Dlžníkovi fondu podľa odseku 11 sa ďalšia pôžička z fondu neposkytne.
(13) Študent doktorandského študijného programu, ktorý má s fondom uzatvorenú zmluvu o pôžičke podľa § 15, nespĺňa podmienky na uzatvorenie zmluvy o pôžičke podľa § 11.
(14) Dlžník fondu, ktorému plynie lehota splatnosti, nemá odklad splátok a ktorý do 30 dní od nástupu na materskú dovolenku alebo rodičovskú dovolenku písomne oznámi fondu túto skutočnosť, je povinný počas tejto doby uhrádzať len úroky z istiny.
(15) Fond zverejňuje aktuálne znenie vnútorných predpisov schvaľovaných radou fondu alebo dozornou radou  na svojom webovom sídle.

§ 19

(1) Žiadosť o pôžičku obsahuje
a) meno a priezvisko, rodné priezvisko študenta alebo pedagóga ( ďalej len „žiadateľ),
b) dátum a miesto narodenia žiadateľa,
c) rodné číslo, ak bolo žiadateľovi v Slovenskej republike udelené,
d) štátnu príslušnosť žiadateľa,
e) adresu trvalého pobytu žiadateľa, korešpondenčnú adresu žiadateľa, ak sa líši od adresy trvalého pobytu,
f) kontaktné údaje žiadateľa ako email a telefónne číslo žiadateľa,
g) ďalšie údaje určené fondom.

(2) Ak ide o žiadateľa o pôžičku podľa § 11, žiadateľ predkladá spolu so žiadosťou aj doklady potrebné na vyhodnotenie nároku podľa § 12 ods. 3.
(3) Ak ide o žiadateľa o pôžičku podľa § 15, žiadateľ predkladá spolu so žiadosťou aj doklady potrebné na vyhodnotenie nároku podľa § 15 ods. 4 a o príjme podľa § 16 ods. 3.
(4) Fond je oprávnený spracúvať osobné údaje) uvedené v žiadosti o pôžičku podľa odseku 1 písm. a) až f) a v dokladoch podľa odsekov 2 a 3 za účelom vyhodnotenia nároku na poskytnutie pôžičky , prípravy návrhu zmluvy o pôžičke a zabezpečovanie plnenia zmluvných podmienok medzi fondom a dlžníkom fondu.

) § 6 ods. 2 zákona č. 428/2002 Z. z. o ochrane osobných údajov v znení zákona č. 90/2005 Z. z.

(5) Fond vykoná likvidáciu osobných údajov
a) žiadateľa, ktorému nebola pôžička poskytnutá po troch rokoch od takéhoto rozhodnutia,
b) dlžníka fondu  po piatich rokoch od vyrovnania všetkých jeho záväzkov voči fondu.

§ 20

(1) Zmluva o pôžičke obsahuje najmä
a) meno, priezvisko, dátum a miesto narodenia, a adresu dlžníka fondu,
b) výšku istiny,
c) úrokovú sadzbu pôžičky,
d) osobitné podmienky čerpania pôžičky,
e) výšku splátok, termíny ich splatnosti a spôsob ich úhrady,
f) sankcie za porušenie zmluvných podmienok,
g) zabezpečenie pôžičky,
h) číslo bankového účtu dlžníka fondu.

§ 21
(1) Fond je oprávnený získavať údaje pre svoju činnosť z centrálnych registrov prevádzkovaných ministerstvom na základe dohody.)

) Napríklad zákon č. 131/2002 Z. z. v znení neskorších predpisov, zákon č. 317/2009 Z. z. v znení neskorších predpisov.

(2) Ministerstvo poskytne fondu údaje podľa odseku 1, na základe identifikačných údajov osoby poskytnutých fondom, v rozsahu
a) informácií o štúdiu: zápis na štúdium, prerušenie štúdia a ukončenie štúdia, názov študijného programu, stupeň štúdia,  vysoká škola na ktorej sa štúdium uskutočňuje,
b) informácie o poskytovaní sociálneho štipendia v aktuálnom a predchádzajúcom akademickom roku,
c) informácií o evidovaní špecifickej potrebe študenta a
d) informácie o rozsahu, začiatku a skončení pracovného pomeru pedagóga.

(3) Fond poskytuje ministerstvu identifikačné údaje podľa odseku 2 v rozsahu
a) meno a priezvisko,
b) rodné číslo,
c) dátum narodenia,
d) miesto narodenia,
e) identifikátora fyzickej osoby, ktorý  bol osobe pridelený v centrálnom registri prevádzkovanom ministerstvom podľa osobitného zákona. 

(3) Dohoda medzi ministerstvom a fondom upraví najmä formát výmeny údajov, frekvenciu poskytovania údajov a pravidlá zabezpečenia ochrany osobných údajov.

§ 22
Na konanie podľa tohto zákona sa nevzťahuje osobitný predpis o správnom konaní.)

) Zákon č. 71/1967 Zb. o správnom konaní (Správny poriadok) v znení neskorších predpisov.

§ 23

(1) Fond zverejňuje výročnú správu fondu na svojom webovom sídle do 31. marca nasledujúceho roku.
(2) Fond poskytuje svoju výročnú správu na informáciu ministerstvu, Študentskej rade vysokých škôl a Národnej rade Slovenskej republiky.
(3) Výročná správa fondu obsahuje
a) identifikačné údaje fondu,
b) informácie o obsadení orgánov fondu,
c) údaje o hospodárskych výsledkoch fondu, a náklady na správu fondu,
d) ročnú účtovnú závierku,
e) počty žiadateľov o jednotlivé pôžičky, počty žiadateľov, ktorým sa vyhovelo, suma požadovaných pôžičiek a poskytnutých pôžičiek podľa jednotlivých typov,
f) ďalšie údaje určené týmto zákonom alebo všeobecne záväznými právnymi predpismi,
g) ďalšie údaje určené radou fondu alebo dozornou radou,
h) výšku odmien členov rady fondu a členov dozornej rady,
i) správu o stave fondu vypracovanú dozornou radou.
 
§ 24
Prechodné ustanovenia
(1) Študentský pôžičkový fond a Pôžičkový fond pre začínajúcich pedagógov podľa doterajších predpisov sa k 1. januáru 2013 zrušujú.
(2) Právnym nástupcom Študentského pôžičkového fondu a Pôžičkového fondu pre začínajúcich pedagógov sa k 1. januáru 2013 stáva  fond. 
(3) Práva a povinnosti vyplývajúce zo zmlúv, ktoré uzatvorili Študentský pôžičkový fond a Pôžičkový fond pre začínajúcich pedagógov  podľa doterajších  predpisov vrátane tých práv a povinností, záväzkov a pohľadávok, ktoré vyplývajú zo zmlúv o pôžičke alebo vznikli na základe týchto zmlúv prechádzajú na fond podľa tohto zákona k 1. januáru 2013. 
(4) O nevybavených žiadostiach o pôžičku podaných do 31. decembra 2012 rozhodne fond podľa doterajších predpisov.
(5) Finančné prostriedky a majetok vo vlastníctve Študentského pôžičkového fondu a finančné prostriedky a majetok vo vlastníctve Pôžičkového fondu pre začínajúcich pedagógov prechádzajú k 1. januáru 2013  na fond. 
(6) Príjmy Študentského pôžičkového fondu a príjmy Pôžičkového fondu pre začínajúcich pedagógov podľa doterajších predpisov sa k 1. januáru 2013 považujú za príjmy fondu, pričom tieto môže fond použiť iba podľa schváleného rozpočtu jednotlivých fondov až do prijatia rozpočtu fondu podľa tohto zákona.
(7) Finančné prostriedky a príjmy získané prevodom zo Študentského pôžičkového fondu sú prostriedkami určenými na poskytovanie pôžičiek podľa § 11.
(8) Finančné prostriedky a príjmy získané prevodom z Pôžičkového fondu pre začínajúcich pedagógov sú prostriedkami určenými na poskytovanie pôžičiek podľa § 15.
(9) Náklady na správu fondu vrátane miezd zamestnancov fondu pre rok 2013 nesmú prekročiť 3,5 percenta ročne z objemu nesplatených istín pôžičiek a príslušenstva poskytnutých Študentským pôžičkovým fondom a Pôžičkovým fondom pre začínajúcich pedagógov podľa stavu k 31. decembru 2012 podľa doterajších predpisov.
(10) Práva a povinnosti vyplývajúce z pracovnoprávnych vzťahov a iných právnych vzťahov k zamestnancom Študentského pôžičkového fondu a Pôžičkového fondu pre začínajúcich pedagógov prechádzajú k 1. januáru 2013 na fond.
(11) Rada Študentského pôžičkového fondu a Rada Pôžičkového fondu pre začínajúcich pedagógov sa zrušujú a funkčné obdobie všetkých členov zaniká k 1. januáru 2013.
(12) Do vymenovania rady fondu podľa tohto zákona minister vymenúva dočasnú päťčlennú radu fondu na dobu najviac šiestich mesiacov na zabezpečenie prijatia vnútorných predpisov podľa tohto zákona.
(13) Dozorná rada Študentského pôžičkového fondu a dozorná rada Pôžičkového fondu pre začínajúcich pedagógov sa zrušujú a funkčné obdobie všetkých členov zaniká k 1. januáru 2013.
(14) Funkcia riaditeľa Študentského pôžičkového fondu a riaditeľa Pôžičkového fondu pre začínajúcich pedagógov zaniká k 1. januáru 2013. Funkciu riaditeľa fondu vykonáva do vymenovania riaditeľa fondu podľa tohto zákona riaditeľ Študentského pôžičkového fondu.
(15) Ak má študent s fondom uzavretú zmluvu alebo viac zmlúv o pôžičke podľa doterajších predpisov a fond študentovi poskytne pôžičku pre študentov podľa tohto zákona, uzavrie s ním novú zmluvu podľa tohto zákona, ktorou sa zrušia predchádzajúce zmluvy o pôžičke.  
(16) Prvé zasadnutie rady fondu po vymenovaní členov rady fondu podľa tohto zákona zvolá minister do 15 dní od vymenovania a určí člena rady fondu, ktorý bude riadiť rokovanie až do zvolenia predsedu rady fondu.
(17) Prvé zasadnutie dozornej rady vymenovanej podľa tohto zákona zvolá minister a určí člena dozornej rady, ktorý bude riadiť rokovanie dozornej rady až do zvolenia predsedu dozornej rady.
(18) Riaditeľ fondu podľa odseku 14  je povinný do 60 dní od nadobudnutia účinnosti tohto zákona rade fondu predložiť návrh rozpočtu fondu na rok 2013, návrh štatútu fondu, organizačného poriadku fondu a návrh rokovacieho poriadku rady fondu.
(19) Vnútorné  predpisy prijaté podľa doterajších predpisov sa uplatňujú až do dňa schválenia nových vnútorných predpisov schválených radou fondu podľa tohto zákona, ak neodporujú ustanoveniam tohto zákona. V sporných prípadoch rozhodne riaditeľ fondu, či sa v danej situácií postupuje podľa vnútorných predpisov Študentského pôžičkového fondu alebo Fondu pre začínajúcich pedagógov.
(20) Fond je oprávnený prijímať splátky pôžičiek a príslušenstva na základe zmlúv uzatvorených pred 31. decembrom 2012 aj na účet vedený v banke. Finančné prostriedky z tohto účtu prevedie najmenej raz za štvrťrok na účet v Štátnej pokladnici okrem povinného minimálneho zostatku.
(21) Výročná správa fondu za rok 2012 bude obsahovať informácie o činnosti a hospodárení Študentského pôžičkového fondu a Pôžičkového fondu pre začínajúcich pedagógov do 31. decembra 2012.
§ 25
Zrušovacie ustanovenie

Zrušujú sa: 
1. Zákon č. 200/1997 Z. z. o Študentskom pôžičkovom fonde v znení zákona č. 231/2000 Z. z., zákona č.  528/2003 Z. z., zákona č. 363/2007 Z. z., zákona č. 462/2008 Z. z. a zákona č. 69/2012 Z. z.
2. Zákon č. 471/2002 Z. z. o Pôžičkovom fonde pre začínajúcich pedagógov v znení zákona č. 462/2008 Z. z.
§ 26
Účinnosť 

Tento zákon nadobúda účinnosť 1. januára 2013.